Diari Oficial de la Generalitat Valenciana


Sumari del DOGV 9755, del 29-12-2023 (2023/13635)

RESOLUCIÓ de 27 de desembre de 2023, de la presidenta de l'Institut Valencià de Competitivitat Empresarial (IVACE), per la qual es modifica la Resolució de 22 de juliol de 2021, del president de l'IVACE, per la qual es convoquen ajudes per a la implantació d'infraestructura de recàrrega de vehicles elèctrics, dins del programa d'incentius lligats a la mobilitat elèctrica (Programa MOVES III-Infraestructura Comunitat Valenciana).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9755

Data del DOGV
:   29-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/13016


Data del document
:   27-12-2023

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * Institut Valencià de Competitivitat Empresarial

RESOLUCIÓ de 27 de desembre de 2023, de la presidenta de l'Institut Valencià de Competitivitat Empresarial (IVACE), per la qual es modifica la Resolució de 22 de juliol de 2021, del president de l'IVACE, per la qual es convoquen ajudes per a la implantació d'infraestructura de recàrrega de vehicles elèctrics, dins del programa d'incentius lligats a la mobilitat elèctrica (Programa MOVES III-Infraestructura Comunitat Valenciana). [2023/13899]  
  
  
Mitjançant el Reial decret 266/2021, de 13 d'abril, s'aprova la concessió directa d'ajudes a les comunitats autònomes i a les ciutats de Ceuta i Melilla, per a l'execució de programes d'incentius lligats a la mobilitat elèctrica (MOVES III) en el marc del Pla de recuperació, transformació i resiliència europeu (BOE núm. 89, de 14 d'abril de 2021), i s'establixen les bases reguladores del Programa MOVES III-Infraestructura Comunitat Valenciana.  
El programa MOVES III incorpora dues actuacions de suport a la mobilitat susceptibles de ser subvencionables i que són les següents: actuació 1, “Adquisició de vehicles elèctrics endollables i de pila combustible”, i actuació 2, “Implantació d'infraestructura de recàrrega de vehicles elèctrics”.   
Mitjançant la Resolució de 22 de juliol de 2021, del president de l'Institut Valencià de Competitivitat Empresarial (IVACE), es convoquen ajudes per a la implantació d'infraestructura de recàrrega de vehicles elèctrics, dins del programa d'incentius lligats a la mobilitat elèctrica (Programa MOVES III-Infraestructura Comunitat Valenciana), en el marc del Pla de recuperació, transformació i resiliència europeu (DOGV núm. 9138, de 29 de juliol de 2021), posteriorment modificada per la Resolució de 10 d'octubre de 2022 (DOGV núm. 9457, de 26 d'octubre de 2022) i la Resolució de 19 de maig de 2023 (DOGV núm. 9606, de 30 de maig de 2023), totes dues del president de l'IVACE.  
Les ajudes recollides en l'esmentada convocatòria, quan els destinataris últims siguen empreses, és a dir persones jurídiques que acomplisquen alguna activitat econòmica i/o mercantil, estaran sotmeses als requisits i límits establits en el Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior, en aplicació dels articles 107 i 108 del Tractat, sense perjudici de la resta de disposicions tant de dret nacional com de la Unió Europea que puguen resultar aplicables, particularment les que s'aproven en l'àmbit de l'execució i la gestió tant del Mecanisme de recuperació i resiliència com del Pla de recuperació, transformació i resiliència.  
  
La Comissió Europea ha publicat, amb data 30 de juny de 2023, el Reglament (UE) 2023/1315, de la Comissió, de 23 de juny de 2023, pel qual es modifica el Reglament (UE) núm. 651/2014, de la Comissió, de 17 de juny de 2014. Esta modificació recull diversos canvis en la regulació de les ajudes estatals als punts de recàrrega elèctrica, que, en alguns casos, suposen una intensitat d'ajuda màxima diferent de la que establia la redacció anterior del reglament, vigent fins a esta modificació, i que és la que ha resultat aplicable en el marc del Reial decret 266/2021, de 13 d'abril.  
Amb tot això, es publica el Reial decret 821/2023, de 14 de novembre, pel qual s'adapta al marc europeu d'ajudes d'estat el Reial decret 266/2021, de 13 d'abril, pel qual s'aprova la concessió directa d'ajudes a les comunitats autònomes i a les ciutats de Ceuta i Melilla per a l'execució de programes d'incentius lligats a la mobilitat elèctrica (MOVES III) en el marc del Pla de recuperació, transformació i resiliència europeu, i s'amplia la seua vigència.  
Amb la publicació d'este reial decret s'adapta, entre d'altres, en el cas d'instal·lació de punts de recàrrega, la intensitat d'ajuda prevista actualment en el Reial decret 266/2021, de 13 d'abril. Per al cas de sol·licituds d'ajuda presentades per petites i mitjanes empreses i a fi de continuar prioritzant les actuacions que duen a terme esta mena d'entitats, en particular en zones de repte demogràfic, s'establix que puguen optar per acollir-se al Reglament (UE) núm. 651/2014, de la Comissió, de 17 de juny de 2014, d'acord amb la nova redacció del Reglament (UE) 2023/1315, de la Comissió, de 23 de juny de 2023, o, bé, acollir-se al Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis. De la mateixa manera s'amplia el termini de la vigència del Programa MOVES III, fins al 31 de juliol de 2024.  
  
Per tot això, es procedix a modificar la Resolució de 22 de juliol de 2021, del president de l'IVACE, per la qual es convoquen ajudes per a la implantació d'infraestructura de recàrrega de vehicles elèctrics, dins del programa d'incentius lligats a la mobilitat elèctrica (Programa MOVES III-Infraestructura Comunitat Valenciana), amb la finalitat d'adaptar l'esmentada convocatòria al nou marc normatiu.  
Per això, en virtut del que disposa l'article 4 del Reglament d'organització i funcionament de l'IVACE, aprovat mitjançant el Decret 4/2013, de 4 de gener, del Consell, modificat pel Decret 69/2014, de 16 de maig, del Consell, resolc:  
  
Article únic. Modificació de la Resolució de 22 de juliol de 2021, del president de l'Institut Valencià de Competitivitat Empresarial (IVACE), per la qual es convoquen ajudes per a la implantació d'infraestructura de recàrrega de vehicles elèctrics, dins del programa d'incentius lligats a la mobilitat elèctrica (Programa MOVES III-Infraestructura Comunitat Valenciana), en el marc del Pla de recuperació, transformació i resiliència europeu.  
U. S'afig un últim apartat en l'article 3.2, Actuacions susceptibles de suport, que és com seguix:  
«- Per al cas d'infraestructures de recàrrega que permeten la transferència d'electricitat amb una potència inferior o igual a 22 kW, i que s'acullen al Reglament (UE) 2023/1315, de la Comissió, de 23 de juny de 2023, pel qual es modifiquen el Reglament (UE) núm. 651/2014, han d'acreditar que són capaces de suportar funcionalitats de recàrrega intel·ligents, segons la definició de l'article 2, apartat 65, del Reglament (UE) 2023/1804, del Parlament Europeu i del Consell, de 13 de setembre de 2023, relatiu a la implantació d'una infraestructura per als combustibles alternatius i pel qual es deroga la Directiva 2014/94/UE.»  
  
Dos. Es modifica l'apartat 1 de l'article 4, Quantia de les ajudes, que queda redactat de la manera següent:  
«1. Les ajudes que s'establixen en la present resolució tindran la consideració de subvenció i estaran subjectes al Reglament (UE) núm. 2023/1315, de 23 de juny de 2023, de la Comissió, pel qual es modifica el Reglament (UE) núm. 651/2014, de 17 de juny de 2014, de la Comissió, pel qual es declaren determinades categories d'ajudes compatibles amb el mercat interior, en aplicació dels articles 107 i 108 del Tractat (DO L187/1, de 26.06.2014), i, en particular, a l'article 36 bis de l'esmentat reglament, amb les excepcions que es recullen en l'apartat següent; no obstant això, en el cas que es done suport a activitats no econòmiques de determinats beneficiaris que no suposen un avantatge econòmic per a una empresa, estes ajudes queden excloses del principi d'incompatibilitat amb el mercat comú formulat en l'article 107 del Tractat de funcionament de la Unió Europea.»   
  
Tres. Es modifica el primer paràgraf de l'apartat 2 de l'article 4, Quantia de les ajudes, que queda redactat de la manera següent:  
«2. En el cas que els beneficiaris de les ajudes siguen persones físiques que acomplisquen alguna activitat econòmica (autònoms) per la qual oferisquen béns i/o serveis en el mercat, i quan es tracte de petites i mitjanes empreses englobades en l'apartat d de l'article 7.1 de la present convocatòria, sempre que hagen optat expressament per això en la sol·licitud, estaran sotmesos als requisits i límits establits en el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DO L 352/1, de 24.12.2013).»  
  
Quatre. Es modifica l'apartat 3 de l'article 4, Quantia de les ajudes, que queda redactat de la manera següent:  
«3. El límit d'ajuda serà de 800.000 euros per expedient, excepte per als beneficiaris establits en l'apartat anterior que tindran el límit d'ajuda per sol·licitant de la normativa europea aplicable, i per als beneficiaris establits en l'article 7.1.b d'esta resolució, que tindran un límit de 5.000 euros per expedient. En cap cas a un mateix destinatari últim se li podrà concedir més de dos milions i mig d'euros (2,5 M€) en tot el període de vigència d'esta convocatòria, ni l'ajuda concedida a una mateixa empresa podrà excedir el 40 % del pressupost total de la convocatòria.»  
Cinc. Es modifica l'apartat 4 de l'article 4, Quantia de les ajudes, que queda redactat de la manera següent:  
«4. En el cas que el sol·licitant de l'ajuda estiga comprés entre els beneficiaris establits en l'article 7.1, apartats a, b, c i e d'esta resolució, sempre que este últim no tinga una activitat econòmica per la qual oferisca béns i/o serveis en el mercat, l'ajuda, per a la instal·lació d'infraestructura de recàrrega de vehicles elèctrics, així com per a actuacions de preinstal·lació de recàrrega en comunitats de propietaris, serà del 70 % del cost subvencionable, sempre que no se superen els límits de l'apartat anterior. Podrà assolir el 80 % del cost subvencionable en aquelles actuacions que justifiquen trobar-se en municipis de menys de 5.000 habitants.  
Per als beneficiaris inclosos en l'article 7.1, apartat d, de la present convocatòria, així com per als inclosos en l'apartat e amb una activitat econòmica per la qual oferisca béns i/o serveis en el mercat, l'ajuda que s'atorgarà serà d'un 20 % dels costos subvencionables, sempre que la infraestructura de recàrrega siga d'accés públic i d'una potència 50 kW. Per a estos casos, l'ajuda podrà incrementar-se en 20 punts percentuals si es tracta d'ajudes concedides a mitjanes empreses, i en 30 punts percentuals si les ajudes es destinen a petites empreses.  
Per als beneficiaris inclosos en l'article 7.1, apartat d, de la present convocatòria, així com per als inclosos en l'apartat e amb una activitat econòmica per la qual oferisca béns i/o serveis en el mercat, quan la infraestructura de recàrrega siga d'ús privat o d'accés públic, però amb una potència inferior a 50 kW, l'ajuda que s'atorgarà serà d'un 20 % dels costos subvencionables, que podrà incrementar-se en 10 punts en el cas d'ajudes concedides a mitjanes i petites empreses. Per al cas de petites i mitjanes empreses, l'ajuda podrà incrementar-se en 10 punts percentuals en el cas d'inversions situades en municipis de menys de 5.000 habitants.  
En el cas que una petita o mitjana empresa englobada en l'apartat d de l'article 7.1 trie acollir la seua sol·licitud d'ajuda al règim de minimis especificat en l'apartat 2 de l'article 4, l'ajuda que s'atorgarà per als casos d'inversions en infraestructura de recàrrega d'accés públic i d'una potència 50 kW serà d'un 45 % dels costos subvencionables per a mitjanes empreses, i d'un 55 % per a petites empreses. Estos percentatges podran incrementar-se en 5 punts percentuals en el cas d'inversions situades en municipis de menys de 5.000 habitants.»  
  
Sis. Es modifica l'apartat 1 de l'article 5, Cost subvencionable, que queda redactat de la manera següent:  
«1. Es considera cost subvencionable la inversió elegible del projecte, d'acord amb el que establix l'article 36.bis del Reglament (UE) núm. 2023/1315, de 23 de juny de 2023, de la Comissió, pel qual es modifica el Reglament (UE) núm. 651/2014, de 17 de juny de 2014, de la Comissió. De la mateixa manera, per als beneficiaris les ajudes dels quals no es troben acollides a l'esmentat reglament, també es considerarà cost subvencionable la inversió elegible del projecte.»  
Set. Se substituïx el primer paràgraf de l'apartat 2 de l'article 5, Cost subvencionable, pel paràgraf següent:  
«2. Es considera inversió elegible el projecte, l'obra civil, els costos d'enginyeria i direcció d'obra, el cost de la infraestructura mateixa de recàrrega, la instal·lació o l'actualització de qualsevol element elèctric, inclòs el transformador, treballs de connexió a la xarxa de distribució, centres de seccionament i transformació i escomesa de mitja tensió necessaris per a connectar la infraestructura de recàrrega a la xarxa o a la unitat de producció o emmagatzematge local d'electricitat, l'adequació de terrenys o carreteres, els costos d'instal·lació i costos per permisos relacionats i necessaris. Els costos de la unitat de producció renovable o emmagatzematge local per a generar o emmagatzemar l'energia elèctrica, si n'hi ha, seran elegibles únicament si estan exclusivament dedicats al punt de recàrrega i es poden considerar part de l'estació de recàrrega. La capacitat nominal de producció de la instal·lació de producció d'electricitat in situ no excedirà de la potència nominal o capacitat de proveïment de carburant màximes de la infraestructura de recàrrega a la qual estiga connectada. No podran ser elegibles, per tant, unitats de producció d'energia renovable connectades a la xarxa, encara que estiguen vinculades parcialment al punt de recàrrega. També es considerarà subvencionable, si n'hi ha, el sistema de pagament integrat en l'estació de recàrrega, la senyalització de les estacions de recàrrega i el sistema de gestió, control i seguretat.»  
Huit. Se substituïx l'apartat 5 de l'article 5, Cost subvencionable, pel paràgraf següent:  
«5. A l'efecte d'elegibilitat per a l'admissió de les actuacions, per a aquells beneficiaris establits en l'article 7.1, apartats a, b, c i e, sempre que este últim no tinga una activitat econòmica per la qual oferisca béns i/o serveis en el mercat, i per a aquelles petites i mitjanes empreses englobades en l'apartat d de l'article 7.1 de la present convocatòria que hagen optat expressament en la sol·licitud per acollir-se al Reglament (UE) núm. 1407/2013, de la Comissió, de 18 de desembre de 2013, s'exigirà que la data de les factures i dels justificants de pagament corresponents a l'adquisició i la instal·lació de la infraestructura corresponent siga posterior al 9 d'abril de 2021. Per als beneficiaris inclosos en l'article 7.1, apartat d, de la present convocatòria, així com per als inclosos en l'apartat e amb una activitat econòmica per la qual oferisca béns i/o serveis en el mercat, les dates dels contractes, de les factures i dels justificants de pagament han de ser posteriors a la data de registre de la sol·licitud en la convocatòria corresponent d'este programa.»  
  
Nou. Es modifica el primer paràgraf de l'article 9, Termini de presentació de sol·licituds, que queda redactat de la manera següent:  
 «El termini de presentació de sol·licituds a este programa d'ajudes començarà el 8 d'octubre de 2021 i finalitzarà el 31 de juliol de 2024, termini a partir del qual no s'admetran més sol·licituds. No obstant això, si es produïx un esgotament del pressupost disponible abans del tancament del programa, les sol·licituds que es presenten fins a la data de finalització del termini de presentació de sol·licituds podran continuar registrant-se en llista de reserva provisional, i seran ateses per rigorós ordre d'entrada en cas que es produïsquen desestimacions, desistiments, renúncies o revocacions de les ajudes prèvies que pogueren alliberar pressupost, o en el cas d'augment o reajustament de la distribució pressupostària, d'acord amb el que establix l'article 2 d'esta convocatòria. Transcorreguda la data de tancament de programa, no es registraran més sol·licituds de reserva, encara que es produïsca amb posterioritat a esta un alliberament de crèdit pressupostari.»  
Deu. Es modifica l'apartat 5 de l'article 10, Procediment de presentació de sol·licituds i documentació annexa, que queda redactat de la manera següent:  
«5. Amb la finalitat de mantindre el caràcter incentivador de les ajudes, per al cas dels beneficiaris inclosos en l'article 7.1, apartat d, de la present convocatòria, a excepció de les petites i mitjanes empreses que hagen optat expressament per acollir-se al Reglament (UE) núm. 1407/2013, de la Comissió, de 18 de desembre de 2013, així com per al cas dels inclosos en l'apartat e amb una activitat econòmica per la qual oferisca béns i/o serveis en el mercat, només s'admetran projectes realitzats amb posterioritat a la data de registre de la sol·licitud d'ajuda. Per a la resta de beneficiaris, seran subvencionables projectes que s'hagen iniciat amb data posterior al 9 d'abril de 2021.»  
  
Onze. Es modifica l'apartat 3.l de l'article 14, Termini per a la realització i documentació justificativa de les inversions, que queda redactat de la manera següent:  
«l) Certificat de la instal·lació signat per una persona física o jurídica autoritzada i registrada en l'òrgan competent de la Comunitat Valenciana, quan siga preceptiu. En el cas de recàrrega d'accés públic, ha d'acreditar que no discrimina l'accés a cap usuari, i que permet la recàrrega sense que medie un contracte entre operador del punt de recàrrega i usuari. En el cas de recàrrega d'una potència inferior o igual a 22 kW, i que s'aculla al Reglament (UE) 2023/1315, de la Comissió, de 23 de juny de 2023, pel qual es modifique el Reglament (UE) núm. 651/2014, han d'aportar un document d'especificacions tècniques de l'equip, que acredite que són capaces de suportar funcionalitats de recàrrega intel·ligents, segons la definició de l'article 2, apartat 65, del Reglament (UE) 2023/1804.»  
Dotze. Es modifica l'apartat 4 de l'article 14, Termini per a la realització i documentació justificativa de les inversions, que queda redactat de la manera següent:  
«4. Només es tindran en compte els justificants de despesa i de pagament de data posterior al registre d'entrada del document de sol·licitud d'ajuda, per al cas dels beneficiaris inclosos en l'article 7.1, apartat d, de la present convocatòria, a excepció de les petites i mitjanes empreses que hagen optat expressament per acollir-se al Reglament (UE) núm. 1407/2013, de la Comissió, de 18 de desembre de 2013, i per al cas dels inclosos en l'apartat e amb una activitat econòmica per la qual oferisca béns i/o serveis en el mercat. Per a la resta de beneficiaris, la data d'estos justificants ha de ser posterior al 9 d'abril de 2021.»  
  
Tretze. Es modifica l'article 17, Transparència i prevenció del frau, que queda redactat de la manera següent:  
«1. Les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels ingressos anuals, sempre que arriben com a mínim a la quantitat de 5.000 euros. En particular s'han de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i la pressupostària de l'article 8 d'esta. La publicació es farà per mitjà de la pàgina web de l'entitat o, bé, mitjançant la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep. Esta informació s'ha de publicar a partir de l'any següent a aquell en què s'hagen superat els llindars establits, i ha de mantindre's publicada durant almenys quatre anys naturals.  
  
2. Les entitats públiques han de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, els corresponen com a entitat pública.  
3. Totes les entitats beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions previstes en la Llei de transparència, en el termini de 15 dies hàbils des del requeriment.  
4. Les entitats beneficiàries han de tindre un comportament antifrau i col·laborar amb qualsevol altra administració per a evitar comportaments fraudulents en la societat. En cas que qualsevol persona tinguera coneixement de fets que pogueren ser constitutius de frau o irregularitat relacionats amb les ajudes previstes en esta convocatòria, podrà posar-los en coneixement per mitjà del canal habilitat a este efecte per l'Oficina Nacional de Coordinació Antifrau en la pàgina web:   
  
https://www.igae.pap.hacienda.gob.es/sitios/igae/es-ES/snca/Paginas/inicio.aspx i de la bústia “Control antifrau” del portal de l'IVACE: http://www.ivace.es.»  
  
Disposició transitòria única. Aplicació de les modificacions introduïdes en la Resolució de 22 de juliol de 2021, del president de l'IVACE, després de l'entrada en vigor del Reial decret 821/2023, de 14 de novembre, pel qual s'adapta al marc europeu d'ajudes d'estat el Reial decret 266/2021, de 13 d'abril, pel qual s'aprova la concessió directa d'ajudes a les comunitats autònomes i a les ciutats de Ceuta i Melilla per a l'execució de programes d'incentius lligats a la mobilitat elèctrica (MOVES III) en el marc del Pla de recuperació, transformació i resiliència europeu, i s'amplia la seua vigència.  
  
Les noves intensitats d'ajuda, així com els nous requisits introduïts amb la present resolució de modificació seran aplicables a les resolucions de concessió que es dicten a partir de l'1 de gener de 2024.  
  
  
Disposició final única  
Esta resolució entrarà en vigor l'endemà de la publicació de l'extracte d'esta en el Diari Oficial de la Generalitat Valenciana (DOGV).  
  
  
Contra esta resolució, que posa fi a la via administrativa, s'hi podrà interposar, en el termini d'un mes, un recurs potestatiu de reposició davant de la presidenta de l'IVACE, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que es considere oportú.  
  
València, 27 de desembre de 2023.- La presidenta de l'IVACE: Nuria Montes de Diego.